প্রতিটি ভূখন্ডে কোনো সাংস্কৃতিক আঙ্গিকের চর্চার সঙ্গে সেই অঞ্চলের সাংস্কৃতিক-অর্থনৈতিক-রাজনৈতিক- সামাজিক দিকগুলো জড়িয়ে থাকে। জড়িয়ে থাকে প্রয়োজনের দিকটি। চলচ্চিত্র যে একটি শিল্প-আঙ্গিক, এর যে একটি আন্তর্জাতিকতা আছে, এর মাধ্যমে যে এর স্রষ্টা নিজের শিল্পসৃষ্টির আকাঙ্ক্ষা পূরণ করতে পারেন, এর দ্রষ্টা (দর্শক) যে তাঁর শিল্পকর্ম আস্বাদনের ক্ষুধা নিবৃত্ত করতে পারেন এবং দেশীয় চলচ্চিত্র নির্মাতাগণ যে ভিনদেশি চলচ্চিত্র দেখে উপকৃত হতে পারেন – এ রকম একটি উপলব্ধি থেকেই পূর্ব পাকিস্তান পর্বে চলচ্চিত্র সংসদ আন্দোলনের সূত্রপাত হয়েছিল। এই পর্বে ‘পাকিস্তান চলচ্চিত্র সংসদ’ ছাড়া ১৯৬৯ সালে প্রতিষ্ঠিত আর একটি মাত্র সংগঠন ‘ঢাকা সিনে ক্লাব’ চলচ্চিত্র সংসদ আন্দোলন চালিয়ে গেছে। এর উদ্যোক্তা ছিলেন আলমগীর কবির ও লায়লা সামাদ। উল্লেখ্য, এই পর্বে সিনেমা হলেও বিশেষত ঢাকার ‘নাজ’ ও নারায়ণগঞ্জের ‘ডায়ামন্ডে’ ম্যাটিনি শোতে শিল্পধর্মী বিদেশি চলচ্চিত্র প্রদর্শিত হতো। মাহবুব জামিলের মতে, এগুলো যাঁরা দেখতেন তাঁদের একাংশ উল্লিখিত সংসদ দুটিতে কর্মী বা সদস্য হিসেবে যুক্ত হয়েছিলেন এবং এই পর্বেই আলমগীর কবির ‘চলচ্চিত্র সাংবাদিকতা’ বলতে যা বোঝায় তার চর্চাও নব-উদ্যমে শুরু করেন।